Ärakuulamise eest vastutava ametniku lõpparuanne (1)

Sõidukite meretransport

(AT.40009)

(2018/C 314/08)

12. oktoobril 2016 algatas komisjon nõukogu määruse (EÜ) nr 1/2003 (2) artikli 11 lõike 6 ja komisjoni määruse (EÜ) nr 773/2004 (3) artikli 2 lõike 1 kohase menetluse järgmise viie ettevõtja suhtes: MOL, (4)„K“ Line, (5) NYK, (6) ettevõtja WWL ja EUKOR (7) ning CSAV (8) (edaspidi „pooled“).

Pärast kokkuleppe sõlmimise eesmärgil peetud arutelusid ja kokkuleppemenetluse ettepanekute saamist vastavalt määruse (EÜ) nr 773/2004 artikli 10a lõikele 2 võttis komisjon 8. detsembril 2017 vastu vastuväited, mis olid adresseeritud menetluse pooltele. Vastuväidete kohaselt osalesid pooled Euroopa Liidu toimimise lepingu artikli 101 ja Euroopa Majanduspiirkonna (EMP) lepingu artikli 53 ühes ja pidevas rikkumises, mis seisnes hindade kooskõlastamises, klientide jagamises ja tundliku äriteabe vahetamises uute mootorsõidukite (sõiduautode, veokite ning kõrgete ja raskete sõidukite) avameretranspordi teenuse osutamisel mitmesugustel marsruutidel, mis hõlmasid vähemalt Euroopa Majanduspiirkonda sisenemist ja sealt väljumist.

Pooled kinnitasid määruse nr 773/2004 artikli 10a lõike 3 kohaselt vastuväidetele esitatud vastuses, et vastuväited arvestavad nende kokkuleppe sõlmimise nõusoleku sisu.

Otsuse eelnõus järeldati, et pooled rikkusid ELi toimimise lepingu artiklit 101 ja EMP lepingu artiklit 53, osaledes ühes ja pidevas rikkumises, mis seisnes hindade kooskõlastamises ja klientide jagamises uute mootorsõidukite (sõiduautode, veokite ning kõrgete ja raskete sõidukite) avameretranspordi teenuse osutamisel mitmesugustel marsruutidel Euroopa Majanduspiirkonda ja sellest välja. Leiti, et rikkumine algas viie eespool nimetatud ettevõtja puhul 18. oktoobril 2006 ning kestis MOLi puhul kuni 24. maini 2012 ja ülejäänud nelja ettevõtja puhul kuni 6. septembrini 2012.

Otsuse 2011/695/EL artikli 16 kohaselt uurisin, kas otsuse eelnõus käsitletakse ainult vastuväiteid, mille kohta pooltel oli võimalus esitada oma seisukohad. See leidis minu järelduses kinnitust.

Seoses sellega ja võttes arvesse asjaolu, et pooled ei ole esitanud mulle taotlusi ega kaebusi, (9) olen seisukohal, et kõnealuse juhtumi puhul on poolte menetlusõiguste tõhus kasutamine tagatud.

Brüssel, 19. veebruar 2018 Wouter WILS

(1) Vastavalt Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes, ELT L 275, 20.10.2011, lk 29) artiklitele 16 ja 17.

(2) Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, 4.1.2003, lk 1).

(3) Komisjoni 7. aprilli 2004. aasta määrus (EÜ) nr 773/2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 18).

(4) Mitsui O.S.K. Lines, Ltd., Mitsui O.S.K. (Europe Africa), Ltd. (varasem nimi kogu rikkumisperioodi vältel: Mitsui O.S.K. Bulk Shipping (Europe) Ltd.) ja Nissan Motor Car Carrier Co., Ltd. (koos „MOL“).

(5) Kawasaki Kisen Kaisha, Ltd. („„K“ Line“)

(6) Nippon Yusen Kabushiki Kaisha („NYK“)

(7) Wallenius Wilhemsen Logistics AS, EUKOR Car Carriers, Inc., Wallenius Logistics AB, Wilhemsen Ships Holding Malta Limited, Wallenius Lines AB ja Wallenius Wilhelmsen Logistics ASA (varasem nimi: Wilh. Wilhemsen ASA) (koos „ettevõtja WWL ja EUKOR“).

(8) Compañia Sudamericana de Vapores S.A. („CSAV“).

(9) Otsuse 2011/695/EL artikli 15 lõike 2 kohaselt võivad kartellijuhtumit käsitleva menetluse pooled, kes osalevad arutelus kokkuleppe sõlmimiseks vastavalt määruse (EÜ) nr 773/2004 artiklile 10a, pöörduda kokkuleppemenetluse igas etapis ärakuulamise eest vastutava ametniku poole, et tagada oma menetlusõiguste tõhus kasutamine. Vt ka komisjoni teatise 2008/C 167/01 (mis käsitleb kokkuleppemenetluse läbiviimist kartellidega seotud otsuste puhul, mis on võetud vastu vastavalt nõukogu määruse (EÜ) nr 1/2003 artiklitele 7 ja 23) (ELT C 167, 2.7.2008, lk 1) punkt 18.